Barne-, ungdoms- og familiedirektoratet
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Myndigheter i Norge,Offentlige etater og direktorater
Barne-, ungdoms- og familiedirektoratet (Bufdir) er et statlig forvaltningsorgan underlagt Barne- og familiedepartementet (BFD), Kulturdepartementet (KUD), Kunnskapsdepartementet (KD) og Justis- og beredskapsdepartementet (JD). Direktoratet er fagorgan for barnevern, barn, ungdom og oppvekst, adopsjon, familievern, likestilling og ikke-diskriminering og vold og overgrep i nære relasjoner.
Hege Nilssen er direktør fra 2022. Oppgaver Bufdir styrer Barne-, ungdoms- og familieetaten (Bufetat) og Bufetat Senter for administrasjon og service (BSA). Bufetat har ansvar for driften av det statlige barne- og familievernet, omsorgssentre for enslige mindreårige asylsøkere under 15 år og statlige sentra for foreldre og barn. Det er også en enhet for fosterhjemstjenesten i hver av de fem regionene.Bufdir har forvaltningsansvar og oppgaver på områder som blant annet foreldreveiledning, ekteskapssaker, menneskehandel og tvangsekteskap. Etter en lovendring 1. januar 2014 ble Bufdir fagorgan for hele barnevernet, det vil si både det kommunale og statlige barnevernet. Administrativt hører det kommunale barnevernet fremdeles til under de enkelte kommunene.Videre har Bufdir ansvar for driften av det nasjonale kunnskapssenter for seksuell orientering, kjønnsidentitet og kjønnsuttrykk (LHBT-senteret) og Statens kompetansesenter for deltakelse og tilgjengelighet (Deltasenteret).Bufdirs overordnede mål er å styrke enkeltmenneskets muligheter til mestring og utvikling gjennom å fremme en trygg barndom, gode oppvekstsvilkår, likestilling og ikke-diskriminering. Organisering I 2018 gjennomførte Bufdir en omorganisering som førte til opprettelsen av fire stabsavdelinger og fem divisjoner med underliggende fagavdelinger. Et av hovedformålene med omorganiseringen var brukerorientering. Direktoratet ville la brukernes behov stå i sentrum for organiseringen og ikke de ansattes faglige inndeling. Det er lagt vekt på å organisere virksomheten etter behov for samhandling på tvers av faggrupper for å løse oppgaver for brukerne.Etaten hadde i 2020 vel 5900 ansatte, hvorav ca. 400 er på de sentrale enhetene i direktoratet og BSA. Budsjettet var i 2020 på 10,2 milliarder kroner. Historikk Bufdir ble opprettet i 2004 ved sammenslutning av Statens barne- og familievern (SBF) og Barne-, ungdoms- og familieforvaltningen (BUFA). Ann-Marit Sæbønes var Bufdirs første direktør og satt til 2010. Les mer i Store norske leksikon Barne- og familiedepartementet direktorat Eksterne lenker Bufdirs hjemmesider